Ukážka z elektronickej knihy

KONAŤ A MYSLIEŤ AKO DARTH VADER

Ako byť šťastnejším naučíš sa

Gwendal Fossois

Agir et penser comme Dark Vador

Copyright © Éditions de l’Opportun 2019

Published by special arrangement with Les éditions de l’Opportun in conjunction with their duly appointed agent 2 Seas Literary Agency and co-agent Livia Stoia Literary Agency.

All rights reserved.

Prvé vydanie.

Všetky práva vyhradené. Táto publikácia ani žiadna jej časť nesmie byť kopírovaná, rozmnožovaná ani inak šírená bez písomného súhlasu vlastníka autorských práv.

Preklad © Emma Popjaková, 2022

Redakčná úprava a korektúry: Ľubomír Závada

Grafická úprava: Citadella

Vydalo vydavateľstvo Citadella v roku 2023

ISBN 978-80-8182-196-7

Vytvorenie elektronickej verzie Dibuk, s. r. o., 2024

Venované A. 

“So this is how liberty dies…  with thunderous applause.”*

* Star Wars: Epizóda III – Pomsta Sithov, od Georgea Lucasa, replika Natalie Portman (Zuzany Porubjakovej v slovenskom znení) : Tak takto umiera sloboda... za búrlivého potlesku.

Pred dávnymi časmi v preďalekej galaxii...01

Tanečným krokom preskakuje z jednej vesmírnej lode na druhú s vejúcim ebenovým plášťom a zanecháva za sebou stopy takmer nepostrehnuteľného nepokoja. Darth Vader je najcharizmatickejšou postavou v Star Wars. Vykreslený ako stelesnenie zla mal vskutku kadečo za lubom.

Jeho slávna fráza „som tvoj otec“ sa nám vryla do pamäti, pretože odhalila jeho prekvapivý rodinný vzťah s naším kamarátom Lukom. A čo ak nám tým chcel povedať niečo iné? Čo ak chcel poukázať na dôležitosť myšlienky, že základom všetkého je rodina? A čo ak je nakoniec Darth Vader veľký mudrc?

Aj keď pôvodne bolo jeho krstné meno Anakin, fanúšik elektrických prístrojov, muž so závojom a čiernou maskou nás neprestal fascinovať od jeho vytvorenia Georgeom Lucasom. A zaslúžene. Mocný, priamy, istý, imponuje najmä svojou povahou obohatenou o veľký zmysel pre estetiku – oblieka sa skvelo, priznajme si to!

V ságe je opísaný celý životný štýl, ktorý môže každý z nás aplikovať v každodennom živote, v akomkoľvek sociálnom kruhu.

Darth Vader kedysi býval oduševneným chlapcom, ktorý skalopevne veril v rodinu. Kvôli hlbokej láske, ktorú cítil k svojej partnerke, bol schopný obrátiť svet naruby a prísť jej na pomoc. Náš zamaskovaný kamarát bol tiež mimoriadne zahltený robotou, rešpektoval svojho šéfa a vedel rozdeliť úlohy medzi svojich spolupracovníkov. Tých vedel aj pokarhať, keď si to situácia vyžadovala. Bol obkolesený mnohými kamarátmi, športoval, vedel si oddýchnuť... Skrátka, žil naplno!02

Táto kniha vás pozýva (znovu)objaviť Lukovho tatka a vyňať si z jeho príbehu životné ponaučenia03 : ako si stáť za svojím štýlom obliekania, ako sa správať v robote, ako si veriť a uplatniť sa bez vnucovania. Lekcie vám umožnia zapracovať na sebe a byť šťastnejším v bežnom živote. Budú obohatené citátmi a vložkami, ktoré podložia tieto myšlienky04. Takže, ste pripravení sa naučiť myslieť a rozmýšľať ako Darkie?

A nezabúdajte :

Nech vás sila

sprevádza!

EPIZÓDA 1

RODINA

„Náklonnosť vedie k žiarlivosti.  V tieni chamtivosti rastie.“

Yoda05

Keď Darth Vader  ľúbi svoju mamičku

Tvoju náklonnosť naučíš sa prejaviť.

Vzťah s rodinou tvorí esenciu každého človeka. Vysvetľuje, prečo mnohí z nás roky riešia slávny oidipovský komplex a snažia sa z neho vymaniť, pri všetkej úcte k Sigmundovi. A čo ak si Darth Vader niekedy tiež nenamočil koláčik do džúsu z Joganu? Nepodľahol prudkým spomienkam na Shmi, jeho milovanú matku? Neurobil veľký skok do minulosti, kde sa vcítil do svojej bývalej podoby odvážneho chlapca s vlasmi rozkošne ostrihanými podľa šerbľa?

Rodina je dôležitá. Prinajmenšom pre Darkieho. Jeho životný príbeh nám umožňuje zamyslieť sa nad našimi postojmi voči našim blízkym. Stačí sa pozrieť na jeho hlbokú nehu, ktorú cítil k svojej matke a manželke, a silné vzťahy, ktoré vytváral so svojimi deťmi – dokonca aj s Leiou, ktorá to nakoniec s odstupom času uznala. Ide o správanie hodné obdivu, ktorým sa môžeme každý deň inšpirovať.

Začnime však od narodenia. Je to pravdepodobne najväčšia záhada celého príbehu Star Wars: ako sa vlastne Darth Vader narodil? Dozvieme sa, že je bezpochyby potomkom midichlorianov (mikroskopické organizmy, vďaka ktorým sa dá ovládať Sila), pochybujeme o tom, pousmejeme sa a rýchlo na túto myšlienku zabudneme. Faktom však ostáva, že mladý Anakin pozná zo svojej rodiny len dobrosrdečnú matku Shmi06. Takže je na ňu silne naviazaný. Takéto silné puto má určite každý z nás.

Zastávka v Tatooine nám umožňuje dozvedieť sa viac o vzťahu matky so synom. Mos Espa nie je najobľúbenejším miestom výletníkov; v meste riadenom Huttmi nájdeme prekvapivé množstvo Tuskensov, nepríjemných piesočných mužov, otrokárstvo v ňom bolo bežné... Spravodlivosť na tomto púštnom území jednoducho neexistovala. Čiže to nebolo ideálne miesto na sentimentálne výlevy. A predsa. Anakin preukazuje (takmer) bezhraničnú oddanosť svojej matke a zahŕňa ju nehou. Od svojich deviatich rokov sa považuje za jej ochrancu. Treba povedať, že jeho detstvo nebolo vždy ružové. Narodil sa ako otrok, ale dokázal si vytvoriť taký silný charakter, že sa dokázal postaviť proti pašerákom a iným lupičom. Prejavoval tak silno patriarchálny prístup v domove, ktorého srdcom bola jeho matka. Jeho večný strach o Shmi potvrdzuje túto lásku, ktorá sa javí byť bezhraničná.

Anakin miluje svoju matku a každodenne jej to dokazuje, či už úprimnosťou, alebo absolútnou poslušnosťou – súhlas od Shmi je pre neho nevyhnutný, aby sa zúčastnil na pretekoch Osláv Boonta. Pomáha jej s dennými prácami; preto aj postavil robota C-3PO, ktorý jej mal pomáhať v domácnosti. A ďalej sú tu láskyplné objatia, ktorými sa chlapec s mamou rozlúči pri odchode do Coruscantu.

Každý môže prejaviť takéto nevinné prejavy lásky k matke, otcovi alebo obom rodičom. Stačí pravidelne vyjadrovať svoje pocity, bez preháňania, aby spríjemnili každodenný život všetkých členov rodiny. Jednoduché „ľúbim ťa“ môže z času načas potešiť každého. Letmá pusa na líce vašej mamy jej ukáže, že vám na nej záleží. Darček, malé pozorné gesto vždy urobí radosť každému rodičovi. A prečo jej neupiecť výborný koláč z ovocia jogan, obľúbeného zákusku Padmé? Ak váš predajca nepredáva toto ovocie, ktoré je v Republike čím ďalej tým vzácnejšie, zmiešajte jablká pre chuť a červené slivky pre farbu. Nie nadarmo sa hovorí, dôležitý je úmysel!

Nezabúdajte :

Dávajte najavo

svoje pocity,

vráti sa vám to stonásobne.

Koniec ukážky